Jan E. Jørgensen (V), 2023-10-10:
Da min søn Valdemar på et tidspunkt brokkede sig over, at han skulle til at betale skat, begyndte jeg at forklare ham, at det er jo også for, at der så er råd til at betale for skole, farmors hjemmehjælp og alt muligt, men han havde nu alligevel en pointe, da han kunne fortælle mig, at det personfradrag, som han fik som under 18-årig, var lavere end det personfradrag, som voksne over 18 år fik.
Det må jeg indrømme jeg havde meget, meget svært ved at forklare ham det rimelige i.
Han arbejdede oppe hos Min Købmand på Godthåbsvej, og det er sundt og godt, at unge mennesker har et arbejde.
Det skal kunne betale sig at arbejde, og det skal det, hvad enten man er 18 år eller derover.
Så i dag vedtager vi en skattelettelse, som gør, at det i højere grad kan betale sig, også for unge mennesker, at arbejde, og ikke mindst gælder det tilbage fra årsskiftet med tilbagevirkende kraft, sådan at de penge, der tjenes i år, altså vil være omfattet af det nye høje loft for, hvor meget man må tjene, altså 48.000 kr.
Det kommer så lige præcis ikke min søn Valdemar til gavn, for han fyldte 18 år nytårsaften, så han når lige præcis ikke med.
Men sådan er det.
Jeg synes også, det er lidt interessant at se høringssvarene, for det er sjældent, at vi bliver rost over så bred en kam, men kigger man på Dansk Erhverv, bemærker de, at der er 120.000 unge under 18 år, som er på arbejdsmarkedet, og at sidestilling med unges skattefri bundfradrag med de voksnes er en lille ændring, som kun kan hilses velkommen.
Og de bemærker, at der samlet set er tale om skattelettelser for over 55 mio. kr. Kigger vi så på lønmodtagersiden, nemlig FH, bakker de minsandten også op om forhøjelsen af personfradraget, og de siger også, at der ikke rigtig er nogen særlig begrundelse for, at unge under 18 år har et lavere personfradrag end andre.
Så det er rigtig, rigtig positivt.
Det er glædeligt, at vi nu får en skattelettelse igennem til unge mennesker, som fremover vil kunne se fornuften i at arbejde op til de her 48.000 kr., forhåbentlig også over, men i hvert fald op til de 48.000 kr.
Det er så ikke det eneste, lovforslaget handler om.
Resten er lidt mere kedeligt måske, men man kan sige, at lovforslaget kommer hele vejen rundt, for vi taler også om folk, der nærmer sig 60 år, det er sådan nogle som mig, og vi taler om folk, der er døde, det er heldigvis ikke mig, men der er forskellige ting i lovforslaget.
Eksempelvis er der det her med, at man kan flytte sin pensionsordning med til en ny arbejdsgiver uden at miste sin ret til at trække sig tilbage som 60-årig.
Der er nemlig to forskellige regelsæt.
De gamle regler var, at man kunne trække sig tilbage som 60-årig og få sin pensionsudbetaling, og det nye er, at man kan gøre det 3 år før pensionsalderen.
Men nu skaber vi altså klarhed, sådan at vi er sikre på, at alle har mulighed for at tage reglerne med sig, også hvis de skifter arbejdsplads.
Det er der jo mange der gør, og det er positivt, for vi skal have mobilitet på arbejdsmarkedet.
Derfor er det positivt, at vi med lovforslaget her nu skaber klarhed over reglerne.
Så alt i alt er det en dejlig dag at være skatteordfører.
Det er altså skattelettelse på skattelettelse og større klarhed over reglerne.
Det er kun godt, så det er svært at være i dårligt humør.